
	Personal Testimony

της Ευανθίας Μηλιώτη-Τσόκα
στο Σπίτι της Κύπρου

Την Τρίτη 4 Απριλίου 2017 πραγματοποιήθηκε, στο Σπίτι της Κύπρου, η παρουσίαση του βιβλίου Personal Testimony, της Ευανθίας Μηλιώτη-Τσόκα, που κυκλοφορεί από τις Εναλλακτικές Εκδόσεις.

Τους παρευρισκομένους και τη συγγραφέα καλωσόρισε η Μορφωτικός Σύμβουλος κ. Μαρία Παναγίδου, η οποία αναφέρθηκε στη σημαντική προσφορά της Ευανθίας Μηλιώτη-Τσόκα με την ίδρυση του σωματείου «Συμπαράσταση Αγώνα Κύπρου» και τις άοκνες δραστηριότητές της σχετικά με το Κυπριακό. Στη συνέχεια έδωσε τον λόγο στον συγγραφέα, εκδότη του περιοδικού ΑΡΔΗΝ κ. Γιώργο Καραμπελιά που είχε αναλάβει τον συντονισμό της εκδήλωσης.
Για το βιβλίο και τη συγγραφέα μίλησαν η κ. Μίνα Κατσαρέλη, απόφοιτος του Pierce College, η κ. Φερν Δεληγιάννη, καθηγήτρια του Pierce College και η κ. Βασιλική Παπανδρέου, εικαστικός, καθηγήτρια Ιστορίας της Τέχνης. 

Πριν δώσει τον λόγο στην πρώτη ομιλήτρια, ο κ. Καραμπελιάς είπε ότι στο βιβλίο, στο διήγημα «Comrade Juliana», μπορεί ο αναγνώστης να βρει ενδιαφέροντα στοιχεία για τον Ελληνικό Εμφύλιο Πόλεμο 1946-1949.
Η κ. Κατσαρέλη μίλησε για την πολυετή γνωριμία και φιλία της με την Ευανθία Μιλιώτη-Τσόκα, τη δράση του σωματείου «Συμπαράσταση Αγώνα Κύπρου» που διήρκησε 21 χρόνια και τη δημιουργική συνεργασία για τον κοινό σκοπό, για μια Κύπρο ελεύθερη, επισημαίνοντας ότι το βιβλίο είναι μια κατάθεση ψυχής.
Στην τρίτη ενότητα του βιβλίου με τίτλο «Poetry of the soul» αναφέρθηκε η κ. Δεληγιάννη. Διαβάζοντας χαρακτηριστικά αποσπάσματα, η ομιλήτρια υπογράμμισε ότι τα ποιήματα, είτε σύνθετα είτε απλά, είναι βαθιά προσωπικά που μιλούν κατευθείαν από την καρδιά της συγγραφέως, η οποία αποτυπώνει σε αυτά με πάθος, λέξεις και σκέψεις τα μέλη της οικογένειάς της και τους φίλους.
Η κ. Παπανδρέου, η οποία είναι η δημιουργός του εξωφύλλου και των σχεδίων του βιβλίου, μίλησε για τη μακροχρόνια φιλία τους και την κοινή αγάπη για μάθηση και διδασκαλία τονίζοντας την ακεραιότητα του χαρακτήρα της συγγραφέως, τη σταθερότητα στις πεποιθήσεις και αξίες της, την προσήλωση στους κοινωνικούς και πολιτικούς αγώνες και την ολοκληρωτική αφοσίωση στην προσφορά της για τον τόπο καταγωγής της, την Κύπρο.
Στην αντιφώνησή της, η συγγραφέας, ευχαρίστησε φίλους και συνεργάτες που συνέβαλαν στην ολοκλήρωση της έκδοσης, καθώς επίσης και το Σπίτι της Κύπρου για τη διοργάνωση της εκδήλωσης. Με αφορμή ιδανικά όπως η εθνική ανεξαρτησία, η ακεραιότητα και η αξιοπρέπεια, που αναδεικνύονται στο βιβλίο, η κ. Τσόκα μοιράστηκε με το κοινό την πρωταρχική της, όπως είπε, έγνοια που είναι ο αγώνας για την απελευθέρωση της Κύπρου. 

